Skora á sveitarfélög að hækka ekki gjaldskrár Stéttarfélags Vesturlands skoraði nýverið á sveitarstjórnir í landshlutanum að fylgja fordæmi Reykjavíkurborgar og hækka ekki gjaldskrár um næstu áramót . Sem kunnugt er hafði borgarstjórn tekið ákvörðun um að hækka fjölmarga þjónustuliði í gjaldskrá borgarinnar en féll síðar frá því til að leggja sitt af mörkum í baráttunni fyrir stöðugra verðlagi . Að sögn Signýjar Jóhannesdóttur , formanns Stéttarfélags Vesturlands , hafa engin svör borist ennþá en áskorunin var send til sveitarstjórna í nóvemberlok . Svara er þó að vænta innan skamms þar sem vinna við gerð fjárhagsáætlana er á lokastigi hjá sveitarfélögunum tíu . Signý segir áskorun félagsins vera hluta af heildarátaki Alþýðusambands Íslands gegn verðbólgu í landinu . Verkalýðshreyfingin hefur einnig skorað á ríkisvaldið að hverfa frá boðuðum hækkunum auk þess sem hreyfingin hefur skorað á fyrirtæki að leggja sitt af mörkum til að draga úr verðbólgunni . Signý segir að samstillt átak í þessum efnum sé árangursríkasta leiðin og rifjar upp árangurinn af átaki gegn verðbólgu árið 2001 þegar tókst að halda vísitölu neysluverðs undir svokölluðu rauðu striki .